CELEX: 62016TN0205
Language: hu
Date: 2016-05-04 00:00:00
Title: T-205/16. sz. ügy: 2016. május 4-én benyújtott kereset – Litván Köztársaság kontra Európai Bizottság

11.7.2016   
            
            
               HU
            
            
               Az Európai Unió Hivatalos Lapja
            
            
               C 251/34
            
         2016. május 4-én benyújtott kereset – Litván Köztársaság kontra Európai Bizottság
   (T-205/16. sz. ügy)
   (2016/C 251/40)
   Az eljárás nyelve: litván
   
      Felek
   
   
      Felperes: Litván Köztársaság (képviselők: D. Kriaučiūnas, R. Krasuckaitė és D. Stepanienė meghatalmazottak)
   
      Alperes: Európai Bizottság
   
      Kérelmek
   
   A felperes azt kéri, hogy a Törvényszék:
   
               —
            
            
               semmisítse meg a „Technikai segítségnyújtás a Kohéziós Alap igazgatásához a Litván Köztársaságban” megnevezésű, Litvániában végrehajtott projekt (2005LT16CPA001) számára a Kohéziós Alapból nyújtott támogatás csökkentéséről szóló, 2016. február 23-i C(2016)969 final bizottsági határozatot, annak a támogatás 137 864,61 euró összeggel való csökkentését előíró részében;
            
         
               —
            
            
               az Európai Bizottságot kötelezze a költségek viselésére.
            
         
      Jogalapok és fontosabb érvek
   
   Keresetének alátámasztása érdekében a Litván Köztársaság a 16/2003 bizottsági rendeletnek (1) a bizalomvédelem elvével együttesen értelmezett 11. cikkének megsértésével kapcsolatos jogalapra hivatkozik, amennyiben az Európai Unió 2000–2006 közötti időszakra szóló Kohéziós Alapjából nyújtott támogatás csökkentéséről szóló határozat meghozatalakor az Európai Bizottság:
   
               —
            
            
               figyelmen kívül hagyta azt, hogy a „Technikai segítségnyújtás a Kohéziós Alap igazgatásához a Litván Köztársaságban” megnevezésű projektet (a továbbiakban: projekt) jóváhagyó C(2005)5291 bizottsági határozat (2) végrehajtása keretében felmerült héa-költségek a 16/2003 rendelet 11. cikke (1) bekezdésének követelményeivel és más követelményekkel összhangban visszatéríthetők voltak;
            
         
               —
            
            
               tévesen értelmezte a 16/2003 rendelet 11. cikkének (3) bekezdését, amikor megállapította annak projektre való alkalmazhatóságát, mivel a héa-költségek visszatéríthetőségének kérdésétől függetlenül egy ilyen értelmezés összeegyeztethetetlen a 16/2003 rendelet 11. cikkének (1) bekezdésével, továbbá nélkülözi a jogi logikát, és gyakorlatilag alkalmazhatatlan a Kohéziós Alappal kapcsolatos projektek finanszírozásával összefüggésben;
            
         
               —
            
            
               figyelmen kívül hagyta a C(2005)5291 bizottsági határozat 3. cikkének (2) bekezdését, amely az 1164/94 rendelet (3) 7. cikkének (4) bekezdése alapján a projekt értékének 100 %-át kitevő közösségi támogatásról rendelkezett (azaz nem írta elő a projekt megvalósítójának saját hozzájárulását), így a tagállam észszerűen számíthatott arra, hogy a projektet teljes egészében a Kohéziós Alapból finanszírozzák, és hogy megfelelően alkalmazzák a 16/2003 rendeletben foglalt valamennyi szabályt.
            
         
      (1)  A Kohéziós Alap által társfinanszírozott intézkedések keretében a kiadások támogathatósága tekintetében az 1164/94/EK tanácsi rendelet végrehajtására vonatkozó különleges részletes szabályok megállapításáról szóló, 2003. január 6-i 16/2003/EK bizottsági rendelet (HL 2003. L 2., 7. o.; magyar nyelvű különkiadás 14. fejezet, 1. kötet, 189. o).
   
      (2)  A 2008. április 15-i C(2008)1566 és a 2011. május 20-i C(2011)3668 bizottsági határozattal módosított, a Litván Köztársaságban a Kohéziós Alap igazgatásához nyújtott technikai segítségnyújtásra vonatkozó projekt (CCI 2005/LT/16/C/PA/001) részére a Kohéziós Alapból nyújtott támogatás odaítéléséről szóló, 2005. december 8-i C(2005)5291 bizottsági határozat.
   
      (3)  A Kohéziós Alap létrehozásáról és az 1164/94/EK rendelet hatályon kívül helyezéséről szóló, 2006. július 11-i 1084/2006/EK tanácsi rendelettel (HL 2006. L 210., 79. o.) hatályon kívül helyezett, a Kohéziós Alap létrehozásáról szóló, 1994. május 16-i 1164/94/EK tanácsi rendelet (HL 1994. L 130.,1. o.; magyar nyelvű különkiadás 14. fejezet, 1. kötet, 9. o.).